Аполон Майков
Ехо и мълчание

Превод от руски: Надя Попова, —

chitanka.info

Пак есента сухи листи подгони

в бледия въздух; замлъкна потокът,

в ледена, тънка корица скован…

Тъжен, в гората оголена скитах

и в пущинака, под навес от клони,

зърнах две нимфи, спокойно заспали.

Вятърът вееше техните къдри,

диплеше дрехите тревнозелени,

милваше нежно страните горещи…

Но ненадейно дочу се зад хълма

тропот и лай, звук на рогове ловни.

Нимфите скокнаха: бързо едната

скри се, подплашена, в тъмните храсти,

дъх притаила… А другата в звучен

смях се заля и от хълмче на хълмче,

през долчини, през баири, дерета

хукна лудешки; и ето — в безкрая

лека-полека изчезна… Но дълго

нейният глас из гората кънтеше.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.